**Opis predmetu zákazky:**

Predmetom zákazky je vypracovanie krajinno-architektonického projektu v stupni pre stavebné povolenie, s podrobnosťou umožňujúcou realizáciu obnovy historického prírodno-krajinárskeho Coburgovského parku v Pohorelskej Maši (okres Brezno, BBSK).

Vybudovanie parku bolo realizované po výstavbe Coburgovského kaštieľa v Pohorelskej Maši v prvej polovici 19. storočia. Park bol vybudovaný v anglickom prírodno-krajinárskom záhradnom slohu. Park sa rozprestiera na viacerých parcelách vo vlastníctve rôznych subjektov, o celkovej rozlohe približne 6,35 ha. Rozdeľuje ho železničná trať na “dolný park” a “horný park”.

Park v nedávnej minulosti využívali pacienti Domova sociálnych služieb, ktorý sídli v budove bývalého Coburgovského kaštieľa. V súčasnosti je park nevyužívaný, bez akýchkoľvek infraštruktúrnych sietí, chodníkov či mostov.

Predmetom riešenia je rekonštrukcia vybranej časti „dolného parku“ o rozlohe približne 3,15 ha na nasledovných **parcelách registra C-KN:** 2446/1 (NsP Brezno, park. zeleň), 2503 (BBSK, park. zeleň), 2450 (BBSK, park. zeleň), 2500 (BBSK, park. zeleň), 2452/2 (BBSK, park. zeleň), 2375 a dotknutá časť parcely 2374 (SR / ŽSR, bývalá železničná stanička a jej bezprostredné okolie);

**parcely registra E-KN:** 4703/4 (Obec Pohorelá, park. zeleň), 4702 (Obec Pohorelá, vodný kanál), 6542/7 a dotknutá časť parcely 6542/6 (SR / SVP š.p., rieka Hron), ktoré tvoria ťažiskovú časť historického parku.

Okrem vyššie uvedených parciel, ktoré predstavujú predmet riešenia dokumentácie pre stavebné povolenie, je pri návrhu obnovy parku potrebné  koncepčne riešiť celkový priestorový kontext a historické priestorové súvislosti v rozsahu okolitých parciel, a to parcely registra C-KN č. 2996/1 (SR / Lesy SR, „horný park“), dotknutú časť parcely č. 2374 (SR / ŽSR, zeleň pozdĺž železničnej trate); a parcely registra E-KN č. 4703/3 (SR / SPF, ihrisko). Koncepcia obnovy v hornom parku bude zameraná na revitalizáciu nakopávaných lesných cestičiek a skalných kaskádových vodopádov. Podkladmi pre vypracovanie projektovej dokumentácie sú koncepčná štúdia revitalizácie parku (Príloha č. 1) a  inventarizácia drevín vypracovaná Arborétom Borová hora (Príloha č. 2).

V rámci obsahu hodnoty zákazky musí byť premietnutá suma za nasledovné profesie:

krajinný architekt, krajinný inžinier, projektant, architekt, statik, geodet, historik, elektrotechnik.

**Geodetické zameranie špecifikácia:** Dolný park - podrobný výškopis/ polohopis, Horný park - schematický výškopis**.**

**Historický výskum:** Historický park v súčasnosti nie je na zozname NKP, napriek tomu je pri projekte obnovy nevyhnutné rešpektovať jeho pamiatkové hodnoty a do projektu zahrnúť aj historický výskum v rozsahu dohľadania dostupných základných archívnych údajov o histórii parku a jeho pôvodnej kompozícií.

**Krajinná architektúra špecifikácia:**

Dolný park: koncepčný krajinno-architektonický projekt, ktorý bude obsahovať vyhodnotenie existujúcich drevín (kostrové dreviny, pôvodná výsadba a pod.), funkčno-prevádzkové riešenie parku, návrh komunikačného systému na základe historických mapových podkladov (parkové cestičky s mlatovým povrchom z valcovanej kamennej drviny), návrh vstupov do parku (vrátane hlavnej vstupnej brány), návrh zelene a vegetačných úprav (vrátane výsadbového plánu), nadväznosť na Coburgovskú kúriu (predpolie kúrie, ktoré je v súčasnosti oddelené od parku plotom, je potrebné prepojiť s parkom), zohľadnenie malej čistiarne odpadových vôd (vedľa plota pri kúrii), návrh umiestnenia mobiliáru, informačných a orientačných prvkov (návrhy mobiliáru nie sú súčasťou zákazky, budú zabezpečené osobitne, mimo tejto PD), zohľadnenie otvorenej plochy bývalého futbalového ihriska (možnosť výstavby altánku pre verejné podujatia), zohľadnenie úpravy koryta Hrona príp. rozšírenie do vodnej plochy podľa historických podkladov s cieľom zvýšiť vodozádržnú funkciu územia parku a prevenciu pred povodňami - prostredníctvom revitalizácie bočného kanála a využitím existujúcich vodných plôch, návrh riešenia oplotenia - napr. tisový živý plot, zohľadniť prechod cez železničnú trať. Pri tvorbe projektu koncepčne navrhnúť adaptačné opatrenia na nepriaznivé prejavy klimatickej zmeny s dôrazom na podporu a ochranu biodiverzity; s využitím vodozádržných opatrení a mokraďných prvkov. (vzhľadom na blízkosť hlavného toku rieky Hron s možnosťou podpory biodiverzity obojživelníkov, zohľadniť ich nároky na biotopy, zohľadniť možnosti ponechania mŕtveho dreva za účelom cielenej podpory biodiverzity na neho viazaných druhov).

Horný park - koncepčne riešiť ako lesopark: obnova existujúcich lesných cestičiek, revitalizácia dvoch skalných kaskádovitých vodopádov (podobné sú aj vo sv. Antone), zohľadnenie, zachovanie a revitalizácia pôvodného náhonu vedúceho ku vodopádom, zohľadniť plochu cintorína, ktorý sa nachádza v hornom parku (v cintoríne pochovávali klientov DSS).

**Architektúra špecifikácia: projekt jedného mostu do fázy SP** (oceľová betónová konštrukcia) cez rieku Hron, **rekonštrukcia mostíka (SP)** cez bočný vodný kanál, **nový mostík oceľovej konštrukcie (SP)** cez bočný vodný kanál smerujúci k objektu kúrie,exteriérový pavilón/altánok na parcele SPF – stavebné povolenie,obnovenie železničnej zastávky (SP) (náznáková rekonštrukcia, viď. priložená štúdia).

**Elektrotechnika špecifikácia:** návrh, typológia a technické riešenie parkového osvetlenia v predmetnej časti „dolného parku“, vrátane svetelno-technického výpočtu.

Súčasťou hodnoty zákazky je aj cena za hlavný inžiniering (koordináciu) projektu (HIP).